《李太史私酿清甘伪言远致因为长句戏之》
清代·戴梓

漠漠春塘暧暧天，东风庭院敞芳筵。一尊竹叶清堪鉴，四座梅花香欲燃。

惠水未通秦塞路，巴陵谁泛汉阳船。十年梦断长安韨，一夕欢游古塞前。

西子心头应有属，文君眼角为谁传。黄垆夜拥城边月，青幌晴摇洞口烟。

金谷鸟啼人未散，玉缸火冷主将眠。

作者简介：（1648—1725）清浙江钱塘人，字文开。通天文算法，能自制火器。三藩乱时，以布衣从康亲王杰书军，授道员。战后，得康熙帝召见，授侍讲，参与纂修《律吕正义》。后遭人谗毁，谪戍关东，靠售书画文字度日。所造“连珠铳”，实为原始机关枪。有《耕烟草堂诗钞》。